Solitude Aeturnus

Βιογραφία

Η αρχική ονομασία του συγκροτήματος ήταν Solitude και την σύνθεση τους συμπλήρωναν ο μπασίστας Κρις Χάρντιν, ο κιθαρίστας Τομ Μαρτίνεζ, ο τραγουδιστής Κρις Γκέιμπχαρντ και ο ντράμερ Μπραντ Κέιν. Η πρώτη τους ηχογράφηση ήλθε τον Ιανουάριο του 1988 με το ντέμο "And Justice for All...", το οποίο επανεκδόθηκε σε μορφή δίσκου βινυλίου από την "Doomed Planet" το 2000.
Μετά την αλλαγή του ντράμερ με τον Λάιλ Στίντχαμ και του τραγουδιστή με τον Ρόμπερτ Λόου, ηχογράφησαν το ντέμο με το κομμάτι "Mirror of Sorrow", το 1988. Το συγκρότημα μετονομάστηκε σε Solitude Aeturnus και την θέση του Μαρτίνεζ πήρε ο Έντγκαρ Ριβέρα, ηχογραφώντας μαζί τους ένα ακόμη ντέμο με τα κομμάτια "Opaque Divinity" και "Mirror of Sorrow".
Ο Στίντχαμ ανέλαβε το μπάσο και ο Τζον Κόβινγκτον τα τύμπανα για τον δίσκο "Into the Depths of Sorrow", ο οποίος κυκλοφόρησε τον Ιούλιο του 1991 μέσω της "Roadracer Records". Το άλμπουμ φανέρωσε τις έντονες επιρροές του συγκροτήματος από τους Black Sabbath, σε συνδυασμό με επική θεματολογία. Αρχικά, οι Solitude Aeternus είχαν υπογράψει στην "King Classic Records" για την κυκλοφορία του δίσκου, ο οποίος ήταν έτοιμος από το 1990, αλλά προβλήματα με την δισκογραφική εταιρεία τους ανάγκασαν να αναβάλλουν την έκδοση του. Η αρχική μίξη δεν ικανοποίησε το συγκρότημα, με αποτέλεσμα μία δεύτερη στα "Sound Logic Studios", ενώ είχαν υπογράψει στην "Roadracer", αρχική μορφή της "Roadrunner".
Το δεύτερο τους άλμπουμ με τίτλο "Beyond the Crimson Horizon" ηχογραφήθηκε τον Μάρτιο του 1992 και κυκλοφόρησε πέντε μήνες αργότερα, με το συγκρότημα να περιοδεύει για την προώθηση του στην Βόρεια Αμερική ανοίγοντας τις εμφανίσεις των Killers του Πολ Ντι Άνο.
Το συγκρότημα υπέγραψε στην "Pavement Records" για την κυκλοφορία του τρίτου τους δίσκου με τίτλο "Through the Darkest Hour", ο οποίος εκδόθηκε στην Μεγάλη Βρετανία μέσω της "Bulletproof". Η ηχογράφηση του πραγματοποιήθηκε τον Μάιο του 1994 στα "Rhythm Studios" του Μπίντφορντ ον Έιβον στο Γουόρικσερ της Αγγλίας. Κατά την περιοδεία για την προώθηση του άλμπουμ, οι Solitude Aeternus άνοιγαν τις εμφανίσεις των Mercyful Fate στην Αμερική και των Revelation στην Ευρώπη.
Τον Απρίλιο του 1996, επέστρεψαν στο στούντιο για την ηχογράφηση του "Downfall" στα "Regal Studios" του Ντάλας. Το άλμπουμ κυκλοφόρησε στα τέλη Ιουλίου του ίδιου έτους μέσω της "Massacre Records", αλλά στην Ευρώπη εκδόθηκε με διαφορετικό εξώφυλλο λόγω του ότι η εταιρεία τους θεωρούσε ότι η αρχική εικόνα ήταν πολύ σκοτεινή. Το 1997, περιόδευσαν μαζί με τους Morgana Lefay, πριν την αποχώρηση του Στίντχαμ και την αντικατάσταση του από τον Στιβ Μοσελέι.
Το "Adagio" του 1998 ηχογραφήθηκε στα "Rhythm Studios" του Μπίντφορντ σε συμπαραγωγή του Πολ Τζόνστον με το συγκρότημα, με την διασκευή τους στο "Heaven and Hell" των Black Sabbath να κλείνει τον δίσκο. Την ίδια χρονιά, διασκεύασαν το "No More Tears" του Ozzy Osbourne για την συλλογή προς τιμή του με τίτλο "Legend Of A Madman: A Tribute".
Οι Solitude Aeternus ξεκίνησαν τον σχεδιασμό του επόμενου τους άλμπουμ το 2002, έχοντας πλέον μείνει ως κουαρτέτο μετά την αποχώρηση του Έντγκαρ Ριβέρα. Τον Ιανουάριο του 2004, επανεκδόθηκε το "Into the Depths of Sorrow", με επιπλέον κομμάτια τις ντέμο εκτελέσεις των "Opaque Divinity", "Transcending Sentinels" και "Mirror Of Sorrow". Στα τέλη της χρονιάς, ο Λόου υποβλήθηκε σε εγχείρηση με σκοπό την αφαίρεση της χοληδόχου κύστης του.
Τα τύμπανα του συγκροτήματος ανέλαβε ο Στιβ Νίκολς και το μπάσο ο Τζέιμς Μάρτιν και το καλοκαίρι του 2006 ηχογράφησαν το άλμπουμ "Alone", το οποίο κυκλοφόρησε στις 10 Νοεμβρίου του ίδιου έτους. Λίγους μήνες νωρίτερα, είχαν περιόδευσει στην Ελλάδα και την Γερμανία.
Στις αρχές του 2007, ο Λόου εντάχθηκε στους Candlemass, ενώ οι Solitude Aeternus κυκλοφόρησαν το βίντεο "Hour of Despair", ηχογραφημένο στις 12 Φεβρουαρίου 2007 στην Βαρσοβία. Η συγκεκριμένη συναυλία εκδόθηκε στον ομώνυμο δίσκο δύο χρόνια αργότερα.
Το 2011, κυκλοφόρησαν την συλλογή "In Times of Solitude" με ντέμο και ακυκλοφόρητες εκτελέσεις, ενώ στα τέλη του 2014 περιόδευσαν στην Βόρεια Αμερική μαζί με τους Orange Goblin.